અમદાવાદ: બાળકના સંસ્કાર માતા પિતા, ઘરના સભ્યો તથા તેની આસપાસ વાણી વર્તણૂક પર આધારીત હોય છે…બાળપણથી તેના કૂમળા માનસ પર માતા પિતાનાં વાણી અને વર્તણૂકનું પ્રભુત્વ છવાયેલું રહે છે. માતા પિતા વચ્ચે થતા ઝઘડાની અસર બાળક પર એ હદે પડે છેકે તે પણ લોકો સાથે ઝઘડવા લાગે છે. આવો જ એક અજીબો ગરીબ કિસ્સો બન્યો છે શહેરકોટડા વિસ્તારમાં. જ્યાં માતા પિતાના ઝઘડો જોઇને ઝઘડો કરવા શીખેલા 11 વર્ષના કિશોરે ચાર વર્ષિય બાળકની આંખ ફોડી નાખી છે. હાઇકોર્ટે કિશોરનાં લાંબા ભવિષ્યની ચિંતા કરતા શહેરકોટડા પોલીસ સ્ટેશનમાં નોંધાયેલી ફરિયાદ રદ કરી છે અને કિશોરનું કાઉન્સિલિંગ કરાવવા આદેશ કર્યો છે. સાથોસાથ ઇજાગ્રસ્ત બાળકને રાજ્ય સરકાર વળતર ચુકવે અને સિવિલ હોસ્પિટલમાં તેની સારવાર યોગ્ય થાય તે માટેનો પણ આદેશ હાઇકોર્ટે કર્યો છે.